Kwɛshilagbe 26 juin
Asa wa enu ci yí nyɔ yí le jɔjɔɛɖe le ŋmɛ nɔ Yehowa yi Mawu.—2 Kro. 14:2, NWT.
Ci Efyɔ Asa nyi ɖajɛviɔ, ésɔ yiɖeki hwenɔ yí nyi edɔngbetɔ. Le kpɔwɛ mɛ, ci eɖu fyɔ do dalɔ Abiya dumɛɔ, étɔ vojuwo ɖeɖe si le ju lɔ mɛ. Gbesɔ kpe niɔ, énu “nɔ Ʒuda mɔ wo le ji Yehowa wowo tɔgbiwo Mawu lɔ yí azɔn do Ese lɔ koɖo emɔdasɛnamɛwo ji.” (2 Kro. 14:1-7, NWT) Yí ci Zera Etiopitɔ sɔ sɔja 1 000 000 vaje Ʒuda jiɔ, Asa nya ŋɖɛ keŋ yí biɔ Yehowa kpekpedonu, yí nu ni mɔ: “Oo Yehowa, nɔ mɛ ciwo nu àkpedo sugbɔ alo kle can ɔ, denyi eyi yí le veviɖe nɔ eo o. Kpedo mì nu, Oo Yehowa mìwo Mawu, ɖo mìɖoŋ do eo nu.” Nyɔgbe nywi cɛwo dasɛ mɔ Asa kando Yehowa ji sugbɔ mɔ yɛatɛnŋ ahwlɛn ye koɖo ye jukɔn lɔ gan. Asa ɖoŋ do Dalɔ ci yí le jeŋkwimɛ nu, “eyi Yehowa ɖu Etiopitɔwo ji.” (2 Kro. 14:8-12, NWT) Ahwawa koɖo ahwakɔn ci mɛ sɔja 1 000 000 le aɖyi vɔnvɔn sugbɔ, vɔ ci Asa ɖoŋ do Yehowa nuɔ, éɖu ahwa lɔ ji. w21.03 5 ¶12-13
Tɛnigbe 27 juin
Mí lɔn míwo domɛtɔwo ɖeka ɖeka shigbe le nɔviwo lɔnnɔ wowoɖekiwo ɛnɛ.—Rɔm. 12:10.
Bibla xo nuxu so agbetɔ nuvɔnmɛ ciwo yí lɔn wowonɔnɔwo shigbe exlɔ veviwo nɛ. Mìakpɔ Davidi koɖo Ʒonatan kpɔwɛ. Bibla nu mɔ: “Ʒonatan tɔ́ Davidi gogogo shigbe exlɔwo ɛnɛ. Ʒonatan lɔn Davidi sugbɔ shigbe le é lɔn yiŋtɔ do ɛnɛ.” (1 Sam. 18:1) Woshi ami nɔ Davidi nɔ aɖɔli Efyɔ Sɔlu. Le yi goduɔ, Sɔlu le Davidi do dɔmɛ keke tekpɔ mɔ yeawui. Vɔ Sɔlu vi Ʒonatan debɔdo dalɔ nu hwenu etekpɔ mɔ yeawu Davidi o. Ʒonatan koɖo Davidi ɖo gbe nɔ wowonɔnɔwo mɔ yewoakpɔtɔ anyi xlɔ keŋ akpenɔdo yewonɔnɔwo nu tɛgbɛɛ. (1 Sam. 20:42) Exlɔnyinyi ci yí le Ʒonatan koɖo Davidi gblamɛ jiŋ sugbɔ, ɖo enu sugbɔ atɛnŋ ana woanyi xlɔ sa aglo. Le kpɔwɛ mɛ, Ʒonatan sɔ exwe 30 han shin wu Davidi. Ʒonatan tɛnŋ kpɔɛ mɔ ye koɖo yɛ denyi hamɛtɔ o, yɛdenya ŋɖe le agbemɛ ahan keke yewoanyi xlɔ o. Vɔ Ʒonatan dekpɔnɔ Davidi alo wanɔ nu do nu shigbe mɔ yɛdesɔ koɖo ye nɛ o, vɔ énanɔ bubu yi. w21.01 21-22 ¶6-7
Tanatagbe 28 juin
Mí kpɔ jijɔ adodwitɔ gacimɛ yí dodokpɔ hamɛhamɛwo a va mí ji.—Ʒaki 1:2.
Yesu ɖo gbe nɔ yi dokplɔtɔwo mɔ woakpɔ jijɔ ŋtɔŋtɔ. Vɔ égbekanxle mɛ ciwo yí luin mɔ woado go tetekpɔwo. (Mt. 10:22, 23; Luiki 6:20-23) Eji jɔjɔ mì mɔ mìnyi Yesu Kristo nukplaviwo. Vɔ nɔ mìwo xomumɛtɔwo tekɔkpɔ mɔ yewoaxe mɔ nɔ mì nɔ mìami Yehowa sɛnsɛn, nɔ acɛkpakpawo cikɔ yumɛ nɔ mì alo nɔ dɔmɛkpena alo suklukpenawo tekɔkpɔ mɔ yewoaʒin mì ji nɔ mìawa enudɔndɔn ɖe ɖe, lé ewanɔ nɔ mìɔ? Nɔ mìbunɔ tamɛ kpɔ so enu cɛwo nuɔ, mìatɛnŋ atɔ enulolokpɔ. Amɛ sugbɔ dekpɔnɔ yumɛcici mɔ yɛnyi jijɔ nyɔ ɖe o. Ele ahan gan, susu ci yí Mawu Nyɔ lɔ mɔ mìwo le ɖo do nu nɛ. Le kpɔwɛ mɛ, Yesu nukplavi Ʒaki ŋwlɛ mɔ, nɔ mìle tetekpɔwo mɛɔ, mìwoŋgbe gbɔjɔ o, vɔ mìwo le kpɔ jijɔ. (Ʒaki 1:2, 12) Gbesɔ kpe niɔ, Yesu mɔ mìwo le kpɔ jijɔ nɔ wocikɔ yumɛ nɔ mì can. (Mt. 5:11) Yehowa dasɛ emɔ nɔ Ʒaki nɔ aŋwlɛ nukplamu nywiwo ɖaɖa Kristotɔ cɛwo. Nukplamu lɔwo akpedo wo nu woakpɔtɔ akpɔnɔ jijɔ nɔ wotokɔ tetekpɔwo mɛ can. w21.02 26 ¶1-2; 27 ¶5
ewe_Latn fon_Latn ewe_Latn yor_Latn ewe_Latn ewe_Latn taq_Latn fon_Latn ewe_Latn